Bezañ brezhoneger a-vihanik a zo deuet da vezañ un nemedenn, siwazh. N'eus nemet un dornadig familhoù n'o deus ket torret chadenn an treuzkas, ha d'an familhoù-se e c'heller ouzhpennañ bugale an Emsav, eveldon, mibien ha merc'hed deskerien. Bezañ bet  savet e brezhoneg a zegas meur a dra: stagetoc'h e vezer d'ar yezh, d'am soñj, dre m'eo hor yezh-mamm, ha war an tu all ez eus ur sell disheñvel warni dre ma n'eus ket bet un dibab da ober, ne seblant ket ken pouezus atav da lod; aze emañ, en ho puhez, ha setu.